Πιλάφι με μύδια αγιορείτικο
Αρωματικό πιλάφι και πολύ νόστιμο από τον Μοναχό Επιφάνιο. Το μόνο που πρέπει να προσέξουμε είναι τα μύδια. Δεν πρέπει να βράσουν πολύ, γιατί χάνουμε το άρωμα της θάλασσας και συρρικνώνονται.
170 γρ. ρύζι λευκό, γλασέ, καλά πλυμένο και στραγγισμένο, 170 γρ. ρύζι κίτρινο, μακρύκοκκο, καλά πλυμένο και στραγγισμένο, 2 κρεμμύδια ξερά, ψιλοκομμένα, 1 μάτσο φρέσκα κρεμμυδάκια, ψιλοκομμένα, 1/2 κιλό μύδια ψίχα, 300 γρ. μύδια με το κέλυφος, καλά καθαρισμένα, 1/2 μάτσο ψιλοκομμένος δυόσμος, χυμός από 3 λεμόνια, 150 ml λευκό, ξηρό κρασί, 180 ml ελαιόλαδο, αλάτι, μαυροπίπερο
Για να ετοιμάσουμε το πιλάφι με μύδια, πρώτα, σε μια κατσαρόλα ζεσταίνουμε το λάδι σε χαμηλή φωτιά και σοτάρουμε τα κρεμμύδια για 10-15 λεπτά, μέχρι να μαραθούν.Ρίχνουμε τα φρέσκα κρεμμυδάκια και το ρύζι (και τα δύο είδη) και ανακατεύουμε για 1-2 λεπτά.Σβήνουμε με το κρασί.Αφήνουμε 2 λεπτά να εξατμιστεί το αλκοόλ, προσθέτουμε 4 κούπες νερό, ανακατεύουμε και δυναμώνουμε τη φωτιά.Βράζουμε για 15 λεπτά, μέχρι να μαλακώσει το ρύζι και να έχει απορροφήσει τα περισσότερα υγρά.Προσθέτουμε τα μύδια (ψίχα και με το κέλυφος) και αλατίζουμε.Χαμηλώνουμε τη φωτιά και ανακατεύουμε για τρία λεπτά.Σβήνουμε τη φωτιά, σκεπάζουμε με καθαρή πετσέτα και κλείνουμε με το καπάκι.Αφήνουμε στο σβησμένο μάτι για 10 λεπτά, ξεσκεπάζουμε, βάζουμε το μαυροπίπερο, τον δυόσμο και τον χυμό λεμονιού, ανακατεύουμε και το πιλάφι μας είναι έτοιμο για σερβίρισμα.
Θαλασσινά,Μύδια,Ρύζι,Νηστίσιμα